Zsidó Tanácsháza (Prága)

A prágai zsidó városháza Josefovban három épületet foglal el (u. Maislova 250/18; Idegenvezető). Egyike azon ritka építményeknek, amelyek túlélték a városnegyed 1893–1913 közötti rehabilitálását. amely szorosan kapcsolódik a városházához. Kulturális műemlék; azonosító kódja: 44412/1-460 (a Magas zsinagógával közösen). Története Legrégibb részét, a sarokházat Maisel-városházának is nevezik, mert építését a 16. században Mordecháj Maisel, II. Rudolf császár bankára, a prágai zsidó közösség fontos mecénása és akkori elöljárója finanszírozta — miként az átellenben álló és a tanácsházához szorosan kapcsolódó Magas zsinagógáét is. A 16. század elején a Zsidó Vének Tanácsa egy, az iratokban „Zsidó Rathaus” néven említett helyen ülésezett, erről azonban nem tudni, hogy hol lehetett. Ekkor a mai épület helyén még egy ismeretlen rendeltetésű és feltehetően egy ötszög alaprajzú, bordás boltozatú, torony alakú épület állt. Ennek töredékes maradványait a városháza alagsorában tárták fel. A Maisel által pénzelt épületek helyszínének kiválasztásánál állítólag fontos szempont volt, hogy ezek viszonylag emelt helyen álljanak. A Moldva 20. századi szabályozásáig ugyanis a zsidóvárost rendszeresen elöntötte az árvíz (volt olyan év, amikor ötször is). A két épületet 1577-ben adták át. Az 1689-es nagy prágai tűzvész után kora barokk stílusban építették újjá. A 18. század első felében a növekvő adminisztráció elhelyezésére megvették a Tanácsháza mellett álló házat, majd az 1754-es, a Zsidóváros nagy részét elpusztító tűzvész utáni újjáépítéssel egybenyitották a két épületet. A sarokház ekkor kapta jelenlegi, rokokó külsejét. A 19. század második felében a további bővítés érdekében megvették a városháza melletti telket. Erre a városrész 1893–1913-as rekonstrukciójának részeként 1908-ban építették fel a harmadik épületet Matěj Blecha tervei alapján. Az épület A Maisel-városháza háromemeletes saroképület a Červená és Maiselová utcák sarkán. Rokokó homlokzatát héber számlapú óra, fölötte pedig római számlapú órával ellátott torony koronázza (Barangoló). A tornyot és az órákat úgy konstruálták, hogy hasonlítsanak az Orlojra. Külön érdekessége, hogy a héber számlapú óra mutatói a szokásossal ellentétes irányba forognak. Az órákat máig az 1764-ben beszerelt kézműves óraszerkezet hajtja. Belső részei a ház egykori reneszánsz jellegét őrzik. Az 1908-as újépület homlokzata északnyugatnak, a Maisel utcára néz. Historizáló, neorokokó stílusa a régi épületéhez igazodik. Jelenlegi funkciója Ez az épület a prágai zsidó hitközség és egyúttal a Zsidó Hitközségek Szövetségének székhelye. Itt van a prágai főrabbi és a regionális rabbi rezidenciája is. Az új rész földszintjén közel száz éve kóser étterem üzemel. Az épületegyüttes jelentős kulturális központ. Jegyzetek Fordítás Ez a szócikk részben vagy egészben a Maiselova radnice című cseh Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Idegenvezető: Jindřich Pokorný et al.: Prága. Idegenvezető. (Sportovní a turistické nakladatelstcí) Praha, 1957. p. 22. Szombathy: Szombathy Viktor: Prága (Panoráma, Külföldi városkalauz, Franklin Nyomda, Budapest) Barangoló: Prága barangoló útikönyv. Lingea, Berlitz, 2016. p. 89–90. Arno Pařík: Das jüdische Prag. Jüdisches Museum, 3. Auflage, Prag 2005.